Notum sit omnibus fidelibus sancte Dei ecclesie quia ego Boso ex Curterabonis concedo Deo et beate Marie semper Virgini Molismensis monasterii abbati et omni congregationi tertiam partem molendini mei qui situs est super ripam aque Hermencini, in vico qui dicitur Nuicius. Quod si aliqua ratio poposcerit ut ex illo loco in alterum mutetur, aliive cum illo edificentur, omnes consuetudines partis tercie supradicte ex illo et ex aliis eternaliter habeant. Dono etiam cum isto jugerem terre unum in quo si donnus abba hominem posuerit causa in ibi jugiter standi, omnes consuetudines quas reliqui homines habent in se habeat absolute; in aque scilicet, in bosco, in herba. Hoc quippe facio ob remedium anime patris mei, matrisque mee, et pro ceteris antecessoribus meis. Ob etiam mei salutem uxorisque mee Hildeberge et omnium infantum meorum. Actum est hoc die assumptionis sancte Marie semper virginis. Et ut donum istud firmiter permaneat nomino testes hujus rei. Ego scilicet Boso uxorque mea Hildeberga et filii mei Wido atque Boso junior, ceterique pueri mei, laudantibus Bernardo atque Hugone, videntibus Hatono de Riciaco et Rainardo de Flaviaco. Tempore Hugonis Ducis et episcopi Rainardi Lingonice civitatis. Tempore Rotberti abbatis ipsius loci Molismensis primi.